               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 273 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Σλοβενίας για το 2015και τη διατύπωση γνώμης του Συμβουλίου σχετικά με το Πρόγραμμα Σταθερότητας της Σλοβενίας για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Σλοβενίας για το 2015

                  και τη διατύπωση γνώμης του Συμβουλίου σχετικά με το Πρόγραμμα Σταθερότητας της Σλοβενίας για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Μαρτίου 2010 το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση, με την ονομασία «Ευρώπη 2020», που να βασίζεται στον βελτιωμένο συντονισμό των οικονομικών πολιτικών και να εστιάζεται στα κύρια πεδία στα οποία απαιτούνται μέτρα για την τόνωση του δυναμικού της Ευρώπης για βιώσιμη ανάπτυξη και ανταγωνιστικότητα.

               (2)Στις 13 Ιουλίου 2010 το Συμβούλιο, βάσει προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών, οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις οικονομικές πολιτικές και τις πολιτικές απασχόλησης.

               (3)Στις 8 Ιουλίου 2014 το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων της Σλοβενίας για το 2014 και διατύπωσε τη γνώμη του σχετικά με το επικαιροποιημένο Πρόγραμμα Σταθερότητας της Σλοβενίας για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013
                  5
               , η Επιτροπή υπέβαλε τη γνώμη της σχετικά με το σχέδιο δημοσιονομικού προγράμματος της Σλοβενίας για το 2015
                  6
               .

               (4)Στις 28 Νοεμβρίου 2014 η Επιτροπή εξέδωσε την ετήσια επισκόπηση της ανάπτυξης
                  7
               , με την οποία σηματοδοτήθηκε η έναρξη του Ευρωπαϊκού Εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  8
               , στην οποία διαπίστωσε ότι η Σλοβενία συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση.

               (5)Στις 18 Δεκεμβρίου 2014 το Ευρωπαϊκό Συμβούλιο ενέκρινε τις προτεραιότητες για ώθηση των επενδύσεων, επιτάχυνση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015 η Επιτροπή δημοσίευσε την έκθεσή της που αφορούσε τη Σλοβενία για το 2015
                  9
               . Με την εν λόγω έκθεση αξιολογήθηκε η πρόοδος που σημειώθηκε στην υλοποίηση των ειδικών για τη χώρα συστάσεων που εγκρίθηκαν στις 8 Ιουλίου 2014. Όσον αφορά τη Σλοβενία, η έκθεση περιλαμβάνει επίσης τα αποτελέσματα της εμπεριστατωμένης επισκόπησης βάσει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Σλοβενία παρουσιάζει μακροοικονομικές ανισορροπίες, που απαιτούν δράση σε επίπεδο πολιτικής και ειδική παρακολούθηση. Συγκεκριμένα, η επανεξισορρόπηση συνεχίζεται, ενώ τα αποφασιστικά μέτρα πολιτικής και οι βελτιωμένες εξαγωγικές επιδόσεις και συνθήκες ανάπτυξης έχουν μειώσει τους κινδύνους σε σύγκριση με το περασμένο έτος, κυρίως αυτούς που συνδέονται με την εξωτερική βιωσιμότητα. Ωστόσο, η προβληματική εταιρική διακυβέρνηση, το υψηλό επίπεδο κρατικής ιδιοκτησίας, η υψηλή εταιρική μόχλευση, και το αυξανόμενο δημόσιο χρέος δημιουργούν κινδύνους για τη χρηματοπιστωτική σταθερότητα και ανάπτυξη και απαιτούν ιδιαίτερη προσοχή. Ως εκ τούτου, οι ανισορροπίες δεν θεωρούνται πλέον υπερβολικές, αλλά εξακολουθούν να χρήζουν ιδιαίτερης προσοχής.

               (7)Στις 30 Απριλίου 2015 η Σλοβενία υπέβαλε το Εθνικό Πρόγραμμα Μεταρρυθμίσεων για το 2015 και το Πρόγραμμα Σταθερότητας για το 2015. Τα δύο προγράμματα αξιολογήθηκαν ταυτόχρονα προκειμένου να ληφθεί υπόψη η αλληλεξάρτησή τους.

               (8)Επί του παρόντος, η Σλοβενία υπάγεται στο διορθωτικό σκέλος του Συμφώνου Σταθερότητας και Ανάπτυξης. Στο Πρόγραμμα Σταθερότητας για το 2015, η κυβέρνηση σκοπεύει να διορθώσει το υπερβολικό έλλειμμα εντός του 2015, σύμφωνα με την προθεσμία που έχει τεθεί από το Συμβούλιο, καθώς και να επιτύχει τον μεσοπρόθεσμο δημοσιονομικό στόχο – ισοσκελισμένη δημοσιονομική θέση σε διαρθρωτικούς όρους – έως το 2020, δηλαδή ένα έτος μετά τη λήξη του προγράμματος. Η κυβέρνηση σχεδιάζει να μειώσει σταδιακά το ονομαστικό έλλειμμα, στο 2,9% του ΑΕΠ το 2015 και στο 0,9% του ΑΕΠ το 2019. Σύμφωνα με το Πρόγραμμα Σταθερότητας, ο δείκτης δημόσιου χρέους προς ΑΕΠ αναμένεται να κορυφωθεί το 2015, στο 81,6%, προτού αρχίσει να μειώνεται. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Με βάση τις εαρινές προβλέψεις της Επιτροπής του 2015, αναμένεται έγκαιρη και μόνιμη διόρθωση του υπερβολικού ελλείμματος το 2015. Ταυτόχρονα, η δημοσιονομική προσπάθεια υπολείπεται των συστάσεων του Συμβουλίου, με βάση το διαρθρωτικό ισοζύγιο και τα ληφθέντα μέτρα διακριτικής ευχέρειας. Εφόσον το υπερβολικό έλλειμμα διορθωθεί εγκαίρως, σύμφωνα με το πρόγραμμα, η Σλοβενία θα υπαχθεί στο προληπτικό σκέλος του Συμφώνου από το 2016. Δεν έχουν προσδιοριστεί επαρκώς τα μέτρα στήριξης των προγραμματισμένων στόχων για το έλλειμμα από το 2016 και έπειτα. Επομένως, λαμβανομένων υπόψη των εαρινών προβλέψεων της Επιτροπής του 2015, υπάρχει, κατά τα φαινόμενα, κίνδυνος σημαντικής απόκλισης από την απαιτούμενη προσαρμογή για την επίτευξη του μεσοπρόθεσμου στόχου το 2016 και θα απαιτηθούν περαιτέρω μέτρα. Βάσει της αξιολόγησης του Προγράμματος Σταθερότητας και λαμβανομένων υπόψη των εαρινών προβλέψεων της Επιτροπής του 2015, το Συμβούλιο είναι της γνώμης ότι υπάρχει κίνδυνος η Σλοβενία να μη συμμορφωθεί με τις διατάξεις του Συμφώνου Σταθερότητας και Ανάπτυξης. Όσον αφορά τους δημοσιονομικούς κανόνες, το 2013 το κοινοβούλιο ενέκρινε τη συνταγματική βάση για την υιοθέτηση ενός κανόνα ισοσκελισμένου προϋπολογισμού/πλεονάσματος γενικής κυβέρνησης σε διαρθρωτικές τιμές. Ωστόσο, δεν έχει ακόμη εκδοθεί η αναγκαία εφαρμοστική νομοθεσία. Αναμένονται αναθεωρήσεις του νόμου για τα δημόσια οικονομικά, ώστε να δημιουργηθεί η αναγκαία νομοθετική βάση για τα διαδικαστικά ζητήματα στα οποία βασίζεται ο νόμος για τον δημοσιονομικό κανόνα.

               (9)Η Σλοβενία έχει λάβει μέτρα για τον μετριασμό των πιέσεων που ασκούνται στη μεσοπρόθεσμη βιωσιμότητα του συνταξιοδοτικού συστήματος, αλλά εξακολουθεί να απαιτείται η προσαρμογή βασικών παραμέτρων, προκειμένου να εξασφαλιστεί η βιωσιμότητά του μετά το 2020. Η μεταρρύθμιση του συνταξιοδοτικού συστήματος το 2013 είχε θετικό αντίκτυπο, ενώ αναμένεται η έκδοση, τον Ιούνιο του 2015, νομικής πράξης για την ίδρυση δημογραφικού ταμείου. Ωστόσο, για την εξασφάλιση της μακροπρόθεσμης βιωσιμότητας των συντάξεων θα απαιτηθεί περαιτέρω μεταρρύθμιση. Δεν έχει σημειωθεί καμία πρόοδος όσον αφορά τη μεταρρύθμιση της μακροχρόνιας περίθαλψης. Στα τέλη του 2013, η κυβέρνηση ενέκρινε προσχέδιο για τη μεταρρύθμιση της μακροχρόνιας περίθαλψης, αλλά η θέσπιση της νομοθεσίας για την εφαρμογή της μεταρρύθμισης έχει αναβληθεί για τα τέλη του 2015, προκειμένου να ληφθούν προηγουμένως αποφάσεις σχετικά με τη μεταρρύθμιση του τομέα ασφάλισης υγείας, καθώς και σχετικά με το ζήτημα των πηγών χρηματοδότησης της συνολικής ιατροφαρμακευτικής περίθαλψης και της μακροχρόνιας περίθαλψης. Οι δαπάνες μακροχρόνιας περίθαλψης που συνδέονται με τη δημογραφική γήρανση μπορούν να περιοριστούν, με παροχές στοχευμένες σε εκείνους που τις έχουν μεγαλύτερη ανάγκη και επανεστίαση από την ιδρυματική στην κατ’ οίκον φροντίδα.

               (10)Τον Ιανουάριο του 2015 συνήφθη συμφωνία με τους κοινωνικούς εταίρους, με την οποία προβλέπεται ότι οι μισθολογικές αυξήσεις στον δημόσιο τομέα θα υπολείπονται των μισθολογικών αυξήσεων στον ιδιωτικό τομέα. Η σύνθεση και η τιμαριθμική αναπροσαρμογή των κατώτατων μισθών δεν καλύπτονται από την εν λόγω συμφωνία. Η πρόσφατη αύξηση του κατώτατου μισθού ήταν περιορισμένη, μολονότι εξακολουθεί να είναι σχετικά υψηλή σε σύγκριση με τον μέσο μισθό. Σύμφωνα με αξιολόγηση της μεταρρύθμισης της αγοράς εργασίας του 2013, οι περιορισμοί στην αγορά εργασίας έχουν μειωθεί, αλλά εξακολουθούν να υφίστανται διαρθρωτικά προβλήματα όσον αφορά τη μακροχρόνια ανεργία και τα χαμηλά ποσοστά απασχόλησης των εργαζομένων χαμηλής ειδίκευσης και των μεγαλύτερων σε ηλικία εργαζομένων. Η Σλοβενία έλαβε ορισμένα μέτρα για την αντιμετώπιση της αναντιστοιχίας των προσόντων, ενώ έχουν προγραμματιστεί πολλά άλλα μέτρα μέχρι το 2020.

               (11)Ο τραπεζικός τομέας σταθεροποιήθηκε περαιτέρω, μέσω της ανακεφαλαιοποίησης των Abanka και Banka Celje το 2014. Τον Ιανουάριο του 2015 οριστικοποιήθηκε και υποβλήθηκε στο Γραφείο του Πρωθυπουργού συνολικό πρόγραμμα δράσης για τις τράπεζες. Η Τράπεζα της Σλοβενίας έχει εξασφαλίσει την παρακολούθηση των ελλείψεων που εντοπίστηκαν από τον έλεγχο της ποιότητας των στοιχείων του ενεργητικού του 2013 και θα συνεχίσει τους επιτόπιους ελέγχους κατά το πρώτο τρίμηνο του 2015, προκειμένου να επαληθεύσει κατά πόσον έχουν εφαρμοστεί οι συστάσεις από τις τράπεζες. Οι μεγάλες τράπεζες αναδιοργάνωσαν και ενίσχυσαν τις μονάδες ρύθμισης και αναδιάρθρωσης. Ωστόσο, η αύξηση της μακροπρόθεσμης αποδοτικότητας και η μείωση των μη εξυπηρετούμενων δανείων στον τομέα των επιχειρήσεων είναι απαραίτητες για έναν υγιέστερο τραπεζικό τομέα. Έχει καθοριστεί το γενικό πρόγραμμα εταιρικής αναδιάρθρωσης και έχει συγκροτηθεί κεντρική ομάδα δράσης επιφορτισμένη με την εταιρική αναδιάρθρωση.  Η περαιτέρω απομόχλευση του τομέα των επιχειρήσεων, μεταξύ άλλων μέσω της Εταιρείας Διαχείρισης Τραπεζικών Στοιχείων Ενεργητικού και με την πλήρη εφαρμογή της νέας νομοθεσίας περί αφερεγγυότητας, θα συμβάλει στην αποκατάσταση των συνθηκών για την ανάκαμψη των ιδιωτικών επενδύσεων. Η δανειοδοτική δραστηριότητα των τραπεζών εξακολουθεί να υποχωρεί, επηρεάζοντας κυρίως τις ΜΜΕ. Τα πλήρη αποτελέσματα της πρόσφατης ανακεφαλαιοποίησης του τραπεζικού τομέα αναμένεται να φανούν μόλις το 2016. Η περιορισμένη χορήγηση δανείων από μέρους των τραπεζών και τα υψηλά επιτόκια επιβαρύνουν την ικανότητα χρηματοδότησης των ΜΜΕ. Μολονότι το ποσοστό των αιτήσεων δανείων που απορρίφθηκαν μειώθηκε κατά τα τελευταία έξι έτη, ο αριθμός των ΜΜΕ που αναφέρουν μείωση της προθυμίας των τραπεζών για χορήγηση δανείων έχει αυξηθεί σημαντικά και είναι ένας από τους υψηλότερους στην ΕΕ.

               (12)Το πρόγραμμα ιδιωτικοποιήσεων σημειώνει πρόοδο, αν και με καθυστερήσεις. Η αναδιάρθρωση των πέντε μεγαλύτερων κρατικών τραπεζών και η εκκαθάριση δύο μικρότερων εγχώριων τραπεζών βρίσκονται σε καλό δρόμο. Η Κρατική Εταιρεία Χαρτοφυλακίου της Σλοβενίας, αρμόδια για τη διαχείριση και την εκποίηση των κρατικών περιουσιακών στοιχείων, είναι πλέον σε πλήρη λειτουργία. Εκκρεμεί ακόμη η έγκριση σχεδίου στρατηγικής διαχείρισης περιουσιακών στοιχείων από το Κοινοβούλιο της Σλοβενίας, την οποία αναμένεται να ακολουθήσει η γνωστοποίηση του χρονοδιαγράμματος εκποίησης ορισμένων καλώς στοχοθετημένων κρατικών περιουσιακών στοιχείων. Τον Δεκέμβριο του 2014 η Κρατική Εταιρεία Χαρτοφυλακίου της Σλοβενίας ενέκρινε νέο κώδικα εταιρικής διακυβέρνησης και τον Ιανουάριο του 2015 διορίστηκε υπεύθυνος συμμόρφωσης.

               (13)Η αποτελεσματικότητα των δικαστηρίων βελτιώθηκε περαιτέρω το 2014, αν και με βραδύτερο ρυθμό. Μολονότι σημειώθηκε κάποια πρόοδος στη μείωση της διάρκειας της πρωτοβάθμιας δικαστικής διαδικασίας σε κατ’ αντιδικία αστικές και εμπορικές υποθέσεις, περιλαμβανομένων υποθέσεων στο πλαίσιο της νομοθεσίας περί αφερεγγυότητας, ο χρόνος εκδίκασης και ο αριθμός των εκκρεμών υποθέσεων παραμένει σημαντικός.

               (14)Το δυσμενές επιχειρηματικό περιβάλλον στη Σλοβενία αποτελεί βασικό παράγοντα για τα χαμηλά επίπεδα επενδύσεων στις σλοβενικές επιχειρήσεις, ενώ η πολυνομία και οι πολυάριθμες αλλαγές στη νομοθεσία δυσχεραίνουν τη λειτουργία των επιχειρήσεων και την συμμόρφωση με τις τοπικές κανονιστικές ρυθμίσεις. Ο αριθμός των νομοθετικά κατοχυρωμένων επαγγελμάτων μειώθηκε, από 323 σε 242, αλλά παραμένει υψηλός. Εφαρμόστηκε περίπου το 25% των μέτρων που περιλαμβάνονται στο ενιαίο έγγραφο για τη μείωση του διοικητικού φόρτου. Παρέχεται επαρκής δημοσιονομική αυτονομία και θεσμική ανεξαρτησία στην Υπηρεσία Προστασίας του Ανταγωνισμού.

               (15)Η νέα κυβέρνηση επανέλαβε τη δέσμευσή της για την καταπολέμηση της διαφθοράς και τον Ιανουάριο του 2015 ενέκρινε νέο διετές πρόγραμμα με 11 μόνιμα μέτρα. Έχει σημειωθεί κάποια πρόοδος όσον αφορά τη διαφάνεια και τη λογοδοσία. Η συνολική μεταρρύθμιση του δημόσιου τομέα βρίσκεται στο στάδιο της προετοιμασίας. Δεν σημειώθηκε καμία πρόοδος όσον αφορά τις εκθέσεις σχετικά με τις διαδικασίες αξιολόγησης των επιδόσεων και ελέγχου της ποιότητας.

               (16)Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής της Σλοβενίας και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του Προγράμματος Σταθερότητας και του Εθνικού Προγράμματος Μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς τη Σλοβενία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σλοβενία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (17)Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σταθερότητας. Οι συστάσεις που απηύθυνε, σύμφωνα με το άρθρο 6 του κανονισμού (ΕΕ) αριθ. 1176/2011, αποτυπώνονται στις συστάσεις 1 έως 4 κατωτέρω.

               (18)Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής για το σύνολο της ζώνης του ευρώ. Με βάση την ανάλυση αυτή, το Συμβούλιο εξέδωσε ειδικές συστάσεις για τα κράτη μέλη με νόμισμα το ευρώ. Η Σλοβενία θα πρέπει επίσης να εξασφαλίσει την πλήρη και έγκαιρη εφαρμογή των εν λόγω συστάσεων,

               ΣΥΝΙΣΤΑ στη Σλοβενία να αναλάβει δράση κατά την περίοδο 2015-2016, προκειμένου:

               1.Να διασφαλίσει τη μόνιμη διόρθωση του υπερβολικού ελλείμματος το 2015 και να επιτύχει δημοσιονομική προσαρμογή της τάξης του 0,6% του ΑΕΠ, με σκοπό την επίτευξη του μεσοπρόθεσμου στόχου το 2016. Να εκδώσει τον νόμο για τον δημοσιονομικό κανόνα και να αναθεωρήσει τον νόμο για τα δημόσια οικονομικά. Να προωθήσει τη μακροπρόθεσμη μεταρρύθμιση του συνταξιοδοτικού συστήματος. Να εγκρίνει, έως το τέλος του 2015, τη μεταρρύθμιση της ιατροφαρμακετικής περίθαλψης και της μακροχρόνιας περίθαλψης.

               2.Να επανεξετάσει, σε διαβούλευση με τους κοινωνικούς εταίρους και σύμφωνα με τις εθνικές πρακτικές, τον μηχανισμό για τον καθορισμό του κατώτατου μισθού, και ιδίως τον ρόλο των επιδομάτων, λαμβάνοντας υπόψη τις επιπτώσεις στη φτώχεια των εργαζομένων, στη δημιουργία θέσεων απασχόλησης και στην ανταγωνιστικότητα. Να αυξήσει την απασχολησιμότητα των εργαζομένων χαμηλής ειδίκευσης και των μεγαλύτερων σε ηλικία εργαζομένων. Να λάβει μέτρα για την αντιμετώπιση της μακροχρόνιας ανεργίας και να παράσχει επαρκή κίνητρα για την παράταση του επαγγελματικού βίου.

               3.Να μειώσει το επίπεδο των μη εξυπηρετούμενων δανείων των τραπεζών με τη θέσπιση συγκεκριμένων στόχων. Να βελτιώσει την ικανότητα παρακολούθησης των πιστωτικών κινδύνων για τις τράπεζες. Να συνεχίσει την εταιρική αναδιάρθρωση και να διατηρήσει ισχυρή εταιρική διακυβέρνηση στην Εταιρεία Διαχείρισης Τραπεζικών Στοιχείων Ενεργητικού. Να λάβει μέτρα για να βελτιώσει την πρόσβαση σε χρηματοδότηση για τις ΜΜΕ και τις πολύ μικρές εταιρείες. Να υιοθετήσει στρατηγική για την Κρατική Εταιρεία Χαρτοφυλακίου της Σλοβενίας με σαφή κατάταξη στοιχείων ενεργητικού, να υλοποιήσει ετήσιο σχέδιο διαχείρισης περιουσιακών στοιχείων και να εφαρμόσει κριτήρια απόδοσης.

               4.Να διασφαλίσει ότι οι μεταρρυθμίσεις που εγκρίνονται για τη βελτίωση της αποτελεσματικότητας της πολιτικής δικαιοσύνης συμβάλλουν στη μείωση της διάρκειας της δικαστικής διαδικασίας.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2015) 273.

                     (4)
                  P8_TA(2015)0067, P8_TA(2015)0068, P8_TA(2015)0069

                     (5)
                  ΕΕ L 140 της 27.5.2013, σ. 11.

                     (6)
                  COM (2014) 8813 final.

                     (7)
                  COM(2014) 902.

                     (8)
                  COM(2014) 904.

                     (9)
                  SWD(2015) 43 final/2.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 261 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων της Κροατίας για το 2015και τη διατύπωση γνώμης του Συμβουλίου σχετικά με το Πρόγραμμα Σύγκλισης της Κροατίας για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων της Κροατίας για το 2015

                  και τη διατύπωση γνώμης του Συμβουλίου σχετικά με το Πρόγραμμα Σύγκλισης της Κροατίας για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση, με την ονομασία «Ευρώπη 2020», η οποία να βασίζεται στον βελτιωμένο συντονισμό των οικονομικών πολιτικών. Η στρατηγική εστιάζει στα κύρια πεδία στα οποία απαιτούνται μέτρα για την τόνωση του δυναμικού της Ευρώπης για βιώσιμη ανάπτυξη και ανταγωνιστικότητα.

               (2)Στις 13 Ιουλίου 2010, το Συμβούλιο, βάσει προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών. Από κοινού αποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις οικονομικές πολιτικές και τις πολιτικές απασχόλησης.

               (3)Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων της Κροατίας για το 2014 και διατύπωσε τη γνώμη του σχετικά με το επικαιροποιημένο Πρόγραμμα Σύγκλισης της Κροατίας για το 2014.

               (4)Στις 28 Νοεμβρίου 2014, η Επιτροπή εξέδωσε την ετήσια επισκόπηση της ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την Έκθεση του Μηχανισμού Επαγρύπνησης
                  6
               , στην οποία διαπίστωσε ότι η Κροατία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (5)Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για τόνωση των επενδύσεων, επιτάχυνση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015, η Επιτροπή δημοσίευσε την έκθεση χώρας του 2015 για την Κροατία
                  7
               . Στην έκθεση αξιολογείται η πρόοδος που επετεύχθη από την Κροατία σε σχέση με τις ειδικές για τη χώρα συστάσεις που εκδόθηκαν στις 8 Ιουλίου 2014. Η έκθεση περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής οδηγεί στο συμπέρασμα ότι η Κροατία αντιμετωπίζει υπερβολικές μακροοικονομικές ανισορροπίες που απαιτούν αποφασιστική δράση πολιτικής και ειδική παρακολούθηση. Ειδικότερα, σε ένα πλαίσιο υποτονικής ανάπτυξης, καθυστέρησης της αναδιάρθρωσης των επιχειρήσεων και πενιχρών επιδόσεων στον τομέα της απασχόλησης, έχουν αυξηθεί σημαντικά οι κίνδυνοι που συνδέονται με την ασθενή ανταγωνιστικότητα, τις μεγάλες εξωτερικές υποχρεώσεις και την αύξηση του δημόσιου χρέους, σε συνδυασμό με τις αδυναμίες διακυβέρνησης του δημόσιου τομέα.

               (7)Τον Μάρτιο του 2015, μετά τη δημοσίευση της έκθεσης για τη χώρα, οι κροατικές αρχές ξεκίνησαν διάλογο με τις υπηρεσίες της Επιτροπής σχετικά με τις περισσότερο αναγκαίες μεταρρυθμίσεις για την αντιμετώπιση των υπερβολικών μακροοικονομικών ανισορροπιών. Οι αρχές προσέγγισαν εποικοδομητικά τον διάλογο και εξήγγειλαν σειρά συναφών μέτρων, μεταξύ των οποίων η μείωση των φόρων υπέρ τρίτων το 2016 και το 2017, ο εξορθολογισμός του συστήματος των κρατικών οργανισμών και των περιφερειακών μονάδων της κεντρικής δημόσιας διοίκησης, η παροχή κινήτρων για την εθελοντική συγχώνευση μονάδων τοπικής αυτοδιοίκησης, η μείωση της νομοθετικής αβεβαιότητας και η ενίσχυση του κρατικού Ελεγκτικού Συνεδρίου. Τα σχέδια μεταρρυθμίσεων σε διάφορους άλλους τομείς, όπως η μείωση του διοικητικού φόρτου για τις επιχειρήσεις και η βελτίωση της διακυβέρνησης των κρατικών επιχειρήσεων, έχουν προσδιοριστεί με μεγαλύτερη λεπτομέρεια. Ωστόσο, το επίπεδο φιλοδοξίας παραμένει κατώτερο των προσδοκιών σε ορισμένους τομείς, ιδίως όσον αφορά την επιβολή αυστηρότερων κανόνων για πρόωρη συνταξιοδότηση και τη δημοσίευση και εφαρμογή των πορισμάτων της επανεξέτασης των δαπανών, μολονότι παρουσιάστηκαν ορισμένα πρόσθετα μέτρα για μερική αντιστάθμιση του ελλείμματος.

               (8)Επί του παρόντος, η Κροατία υπάγεται στο διορθωτικό σκέλος του Συμφώνου Σταθερότητας και Ανάπτυξης. Στο Πρόγραμμα Σταθερότητας του 2015, η κυβέρνηση σχεδιάζει να διορθώσει το υπερβολικό έλλειμμα έως το 2017, γεγονός που δεν συνάδει με την προθεσμία (έως το 2016) που συνέστησε το Συμβούλιο. Η κυβέρνηση σχεδιάζει να μειώσει σταδιακά το ονομαστικό έλλειμμα στο 5,0% του ΑΕΠ το 2015, 3,9% το 2016 και περαιτέρω στο 2,7% του ΑΕΠ το 2017. Σύμφωνα με το Πρόγραμμα Σύγκλισης, ο δείκτης του χρέους προς το ΑΕΠ αναμένεται να κορυφωθεί στο 92,5% του ΑΕΠ το 2017 και να σταθεροποιηθεί στο 92,4% του ΑΕΠ περίπου το 2018. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές φαίνεται κάπως ευνοϊκό, δεδομένου ότι η ανάπτυξη είναι συγκρίσιμη ενώ η υποκείμενη προσπάθεια εξυγίανσης είναι μεγαλύτερη στο πρόγραμμα σε σχέση με τις προβλέψεις της Επιτροπής. Εν μέρει μόνο έχουν εξειδικευθεί τα μέτρα για τη στήριξη των σχεδιαζόμενων στόχων για το έλλειμμα από το 2015 και μετά. Βάσει των εαρινών προβλέψεων της Επιτροπής για το 2015, δεν αναμένεται έγκαιρη και μόνιμη διόρθωση του υπερβολικού ελλείμματος έως το 2016. Η δημοσιονομική προσπάθεια το 2014, υπολογιζόμενη βάσει του ποσού των ληφθέντων μέτρων διακριτικής ευχέρειας, υπήρξε σύμφωνη με τη σύσταση του Συμβουλίου. Το αυτό ισχύει, σωρευτικά, και για το 2014 και το 2015, παρά το αναμενόμενο έλλειμμα το 2015. Ωστόσο, η (προσαρμοσμένη) μεταβολή του διαρθρωτικού ισοζυγίου την περίοδο 2014-2015 είναι χαμηλότερη από τη συνιστώμενη τιμή. Το 2016, η δημοσιονομική προσπάθεια υπολείπεται των συστάσεων του Συμβουλίου. Ως εκ τούτου, θα απαιτηθούν περαιτέρω διαρθρωτικά μέτρα. Με βάση την αξιολόγησή του όσον αφορά το Πρόγραμμα Σύγκλισης, και λαμβανομένων υπόψη των εαρινών προβλέψεων της Επιτροπής για το 2015, το Συμβούλιο είναι της γνώμης ότι υπάρχει κίνδυνος μη συμμόρφωσης της Κροατίας με τις διατάξεις του Συμφώνου Σταθερότητας και Ανάπτυξης.

               (9)Στις 23 Απριλίου 2015, η Κροατία υπέβαλε το Εθνικό της Πρόγραμμα Μεταρρυθμίσεων για το 2015 και το Πρόγραμμα Σύγκλισης του 2015. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (10)Η Κροατία επανεξετάζει επί του παρόντος τις δαπάνες της με στόχο την επίτευξη της αποδοτικότητας, ιδίως των μισθολογικών δαπανών, των δαπανών κοινωνικής ασφάλισης και των επιδοτήσεων, και την εξασφάλιση επαρκών δημοσιονομικών περιθωρίων ώστε να δοθεί προτεραιότητα στις δαπάνες και τις επενδύσεις που ευνοούν την ανάπτυξη. Τα έσοδα της Κροατίας από τους περιοδικούς φόρους ακίνητης περιουσίας ως ποσοστό του ΑΕΠ είναι μεταξύ των χαμηλότερων στην ΕΕ. Το τελευταίο έτος έχουν ληφθεί μέτρα για τη βελτίωση της φορολογικής συμμόρφωσης, συμπεριλαμβανομένων μέτρων για την αντιμετώπιση της απάτης στον τομέα του ΦΠΑ· τώρα πλέον απαιτείται η ανάληψη δράσης. Το δημοσιονομικό πλαίσιο της Κροατίας ενισχύθηκε από τις πρόσφατες μεταρρυθμίσεις, αλλά εξακολουθούν να υπάρχουν σημαντικές προκλήσεις. Οι αδυναμίες σε σχέση με τον αποτελεσματικό έλεγχο των δαπανών και τη συνεκτική εφαρμογή των δημοσιονομικών περιορισμών επηρεάζουν αρνητικά τη χάραξη της δημοσιονομικής πολιτικής και τις διαπιστώσεις του ελέγχου. Η ταχεία αύξηση του δημόσιου χρέους απαιτεί πολύ πιο ενεργητική προσέγγιση όσον αφορά τη διαχείριση του δημόσιου χρέους.

               (11)Το συνταξιοδοτικό σύστημα πάσχει από μεγάλο αριθμό πρόωρα συνταξιοδοτούμενων, από ένα υπερβολικά γενναιόδωρο σύστημα πρόωρης συνταξιοδότησης για ορισμένα επαγγέλματα και από πολυάριθμα ειδικά συνταξιοδοτικά συστήματα. Η πρόωρη έξοδος διευκολύνεται από τις συγκριτικά χαμηλές, ή ανύπαρκτες για ορισμένους εργαζομένους, μειώσεις των συντάξεων. Η διαφορά μεταξύ της ελάχιστης ηλικίας πρόωρης και νόμιμης συνταξιοδότησης είναι επίσης υψηλή σε σύγκριση με τον μέσο όρο της ΕΕ που δεν υπερβαίνει τα τρία έτη. Επιπλέον, το σύστημα είναι εξαιρετικά κατακερματισμένο, γεγονός που συμπιέζει τις δαπάνες για τις κανονικές συντάξεις. Για τους ανωτέρω λόγους, ο δείκτης παροχών του συνταξιοδοτικού συστήματος είναι χαμηλότερος απ’ ό,τι στα περισσότερα κράτη μέλη, παρά τις συγκρίσιμες δαπάνες. Όσον αφορά τον τομέα της υγειονομικής περίθαλψης, οι κατ’ επανάληψιν εμφανιζόμενες ληξιπρόθεσμες οφειλές εξακολουθούν να δημιουργούν δημοσιονομικούς κινδύνους. Θεσπίστηκαν μέτρα για τον εξορθολογισμό της χρηματοδότησης των νοσοκομείων, αλλά υπάρχουν κίνδυνοι εφαρμογής. Η αύξηση του προϋπολογισμού κατά 10% καλύπτει εν μέρει μόνο τις ανάγκες χρηματοδότησης· απαιτείται περαιτέρω εξοικονόμηση πόρων για να εξασφαλιστεί η πλήρης εξάλειψη των ληξιπρόθεσμων οφειλών έως το 2017.

               (12)Η περιορισμένη προσαρμογή των μισθών κατά την περίοδο μετά την κρίση ενέτεινε τον αρνητικό αντίκτυπο στην απασχόληση. Η συνολική ανάλυση των πρακτικών καθορισμού των μισθών που ολοκληρώθηκε το 2014 αποκάλυψε ότι το σύστημα δεν ήταν αρκετά ευέλικτο ώστε να προσαρμόζεται στις μεταβολές του μακροοικονομικού περιβάλλοντος. Οι συγκεκριμένες αδυναμίες σχετίζονται με τις μεγάλες διαφορές μεταξύ ιδιωτικού και δημόσιου τομέα, συμπεριλαμβανομένων των κρατικών επιχειρήσεων, με την επέκταση των συλλογικών συμβάσεων σε μη υπογράφοντα μέρη και με τις δυσκολίες όσον αφορά τον τερματισμό παρωχημένων συμφωνιών. Η ανάλυση πρέπει να συνοδευτεί από συγκεκριμένη δράση πολιτικής. Είναι επίσης σημαντικό να υπάρξει παρακολούθηση των επιπτώσεων των μεταρρυθμίσεων στην αγορά εργασίας την περίοδο 2013-2014.

               (13)Η αγορά εργασίας επηρεάζεται αρνητικά από την ταχεία γήρανση του πληθυσμού σε συνδυασμό με τα χαμηλά ποσοστά απασχόλησης, ιδίως για τους νέους και τους εργαζομένους άνω των 50 ετών. Παρά την αύξηση της εμβέλειας και των δαπανών των ενεργητικών πολιτικών για την αγορά εργασίας, η προσέγγισή τους παραμένει ανεπαρκής όσον αφορά τους μακροχρόνια ανέργους, τους εργαζομένους μεγαλύτερης ηλικίας και τους νέους που βρίσκονται εκτός εκπαίδευσης, απασχόλησης ή κατάρτισης. Το ποσοστό συμμετοχής στην τριτοβάθμια εκπαίδευση είναι ένα από τα χαμηλότερα στην ΕΕ. Οι αναντιστοιχίες των δεξιοτήτων και οι αδυναμίες του συστήματος εκπαίδευσης και κατάρτισης λειτουργούν ως αποτρεπτικοί παράγοντες για την ολοκλήρωση των σπουδών τριτοβάθμιας εκπαίδευσης. Το μέγεθος της ανεπίσημης οικονομίας παραμένει μόνιμη πρόκληση και οδηγεί σε υψηλή συχνότητα αδήλωτης εργασίας. Πρέπει πλέον να τεθούν σε εφαρμογή τα μέτρα που όρισε η επιτροπή για την καταπολέμηση της αδήλωτης εργασίας στα τέλη του 2014. Επί του παρόντος υπάρχουν 80 και πλέον διαφορετικές κοινωνικές παροχές και προγράμματα. Η ενοποίηση των παροχών έχει ξεκινήσει, αλλά το 2015 απαιτούνται περαιτέρω μεταρρυθμιστικές προσπάθειες για τη βελτίωση της κάλυψης και της επάρκειας των παροχών.

               (14)Η κατανομή των αρμοδιοτήτων μεταξύ εθνικής και τοπικής διοίκησης είναι πολύπλοκη και κατακερματισμένη, πράγμα που υπονομεύει τη διαχείριση των δημόσιων οικονομικών και την αποτελεσματικότητα των δημόσιων δαπανών. Η τρέχουσα κατανομή των πολιτικών καθηκόντων και οι διοικητικές αδυναμίες των τοπικών αρχών επηρεάζουν άμεσα μια σειρά τομέων, όπως η είσπραξη των φόρων, η χορήγηση κοινωνικών παροχών, η διαχείριση των ευρωπαϊκών διαρθρωτικών και επενδυτικών ταμείων, οι δημόσιες συμβάσεις και η παροχή δημόσιων υπηρεσιών. Ως βραχυπρόθεσμο μέτρο, οι αρχές σχεδιάζουν την καθιέρωση μηχανισμών που θα ενθαρρύνουν τις εθελοντικές συγχωνεύσεις ή τον συντονισμό μονάδων της αυτοδιοίκησης. Σε επίπεδο κεντρικής κυβέρνησης, η μεταρρύθμιση και ο εξορθολογισμός του συστήματος κρατικών οργανισμών επισπεύσθηκε με βάση την ανάλυση που ολοκληρώθηκε το 2014.

               (15)Το επιχειρηματικό περιβάλλον της Κροατίας πλήττεται από σημαντικές θεσμικές ανεπάρκειες, μεταξύ των οποίων η κανονιστική αστάθεια, ο αδύναμος νομοθετικός έλεγχος ποιότητας, το υψηλό κόστος συμμόρφωσης, πρακτικές που εισάγουν διακρίσεις και υπερβολικά εμπόδια για τους παρόχους υπηρεσιών, ο υψηλός διοικητικός φόρτος, οι πολυάριθμες επιβαρύνσεις υπέρ τρίτων, η έλλειψη διαφάνειας και προβλεψιμότητας στις εργασίες των διοικητικών οργανισμών, ιδίως σε τοπικό επίπεδο, η άνιση ανάπτυξη των διαύλων ηλεκτρονικής επικοινωνίας, καθώς και οι χρονοβόρες δικαστικές διαδικασίες, ιδίως στα εμπορικά δικαστήρια, όπου απαιτείται αναβάθμιση της διαχείρισης των υποθέσεων. Η νέα στρατηγική καταπολέμησης της διαφθοράς δεν διαθέτει σαφή εστίαση και επαρκές επίπεδο ανάλυσης· το πρόβλημα αυτό θα πρέπει να αντιμετωπιστεί με ένα σχέδιο δράσης για την εφαρμογή της στρατηγικής.

               (16)Η εποπτεία των δημόσιων επιχειρήσεων είναι ελλιπής όσον αφορά τις εταιρείες που είναι εγκατεστημένες στην επαρχία και τις θυγατρικές των μεγάλων δημόσιων επιχειρήσεων. Οι αρχές σχεδιάζουν να μειώσουν τον αριθμό των «στρατηγικών» εταιρειών και να επιταχύνουν το πρόγραμμα ιδιωτικοποιήσεων. Απαιτείται περαιτέρω βελτίωση της ποιότητας της διακυβέρνησης, μεταξύ άλλων όσον αφορά την ενίσχυση και την εναρμόνιση της εποπτείας στις διάφορες κρατικές επιχειρήσεις. Ο διορισμός των μελών διοικητικών συμβουλίων στερείται διαφάνειας και οι απαιτήσεις όσον αφορά την ικανότητα είναι σχετικά περιορισμένες, γεγονός που παρακωλύει τη χρηστή διαχείριση της δημόσιας περιουσίας.

               (17)Η θέσπιση ενός αποδοτικού και διαφανούς πλαισίου έγκαιρης διάσωσης και αφερεγγυότητας αποτελεί βασική προϋπόθεση για την ανακούφιση των ισχυρών πιέσεων απομόχλευσης που αντιμετωπίζουν οι κροατικές επιχειρήσεις, καθώς και για την προώθηση νοοτροπίας έγκαιρης αναδιάρθρωσης και «δεύτερης ευκαιρίας». Από την αξιολόγηση της προ-πτωχευτικής νομοθεσίας προκύπτει ότι η εκ των προτέρων αποτελεσματικότητα του ισχύοντος νομοθετικού πλαισίου είναι από τις χαμηλότερες στην ΕΕ. Έχει δρομολογηθεί η μεταρρύθμιση του πλαισίου αφερεγγυότητας, η οποία προβλέπεται να εγκριθεί από το κοινοβούλιο το πρώτο εξάμηνο του 2015. Η κροατική Τράπεζα Ανασυγκρότησης και Ανάπτυξης θα μπορούσε να παίξει καθοριστικό ρόλο στην ανάκαμψη της Κροατίας. Είναι άμεσα εκτεθειμένη σε πιστωτικό κίνδυνο, γεγονός που ενδέχεται να επηρεάσει τα δημόσια οικονομικά. Είναι σημαντικό να τεθεί υπό προληπτική εποπτεία και ισχυρή εταιρική διακυβέρνηση. Υπάρχει επίσης περιθώριο να βελτιωθούν η διάρθρωση και η διαφάνεια των ρυθμίσεων λογοδοσίας της διαχείρισής της. Μετά την εμφάνιση άμεσου και έμμεσου συναλλαγματικού πιστωτικού κινδύνου, απαιτείται μακροπρόθεσμη λύση που να είναι αναλογική και δίκαιη, να έχει σταθερή νομική βάση και να εστιάζεται στην προσπάθεια να βοηθηθούν οι δανειολήπτες που βρίσκονται σε δυσχερέστερη θέση.

               (18)Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής της Κροατίας και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του Προγράμματος Σύγκλισης και του Εθνικού Προγράμματος Μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς την Κροατία τα προηγούμενα έτη. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στην Κροατία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 6 κατωτέρω.

               (19)Βάσει της παρούσας αξιολόγησης, το Συμβούλιο εξέτασε το Πρόγραμμα Σύγκλισης της Κροατίας και η γνώμη του
                  8
                αποτυπώνεται ιδίως στη σύσταση 1 κατωτέρω.

               (20)Βάσει των αποτελεσμάτων της εμπεριστατωμένης επισκόπησης της Επιτροπής και της αξιολόγησης αυτής, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 6 κατωτέρω,

               ΣΥΝΙΣΤΑ στην Κροατία να αναλάβει δράση το 2015 και το 2016 προκειμένου:

               1.Να διασφαλίσει τη μόνιμη διόρθωση του υπερβολικού ελλείμματος έως το 2016 με τη λήψη των αναγκαίων μέτρων το 2015 και την ενίσχυση της δημοσιονομικής στρατηγικής για το 2016. Να δημοσιεύσει και να θέσει σε εφαρμογή τις διαπιστώσεις της επισκόπησης δαπανών. Να βελτιώσει τον έλεγχο των δαπανών σε κεντρικό και τοπικό επίπεδο, ιδίως με την καθιέρωση μηχανισμού επιβολής κυρώσεων στους φορείς που παραβιάζουν τους δημοσιονομικούς περιορισμούς. Να εγκρίνει το νομοσχέδιο περί δημοσιονομικής ευθύνης και να ενισχύσει την ικανότητα και τον ρόλο της κρατικής υπηρεσίας λογιστικού ελέγχου. Να θεσπίσει περιοδικό φόρο ακίνητης περιουσίας και να βελτιώσει τη συμμόρφωση με τη νομοθεσία περί ΦΠΑ. Να ενισχύσει τη διαχείριση του δημόσιου χρέους, ιδίως με τη δημοσίευση, σε ετήσια βάση, στρατηγικής διαχείρισης του χρέους και την εξασφάλιση επαρκούς χρηματοδότησης.

               2.Να αποθαρρύνει την πρόωρη συνταξιοδότηση με αύξηση των ποινών σε περίπτωση πρόωρης εξόδου. Να βελτιώσει την επάρκεια και αποτελεσματικότητα των συνταξιοδοτικών δαπανών περιορίζοντας τον ορισμό των βαρέων και επικίνδυνων επαγγελμάτων. Να αντιμετωπίσει τους δημοσιονομικούς κινδύνους στον τομέα της υγειονομικής περίθαλψης.

               3.Να αντιμετωπίσει τις αδυναμίες του πλαισίου καθορισμού των μισθών, σε διαβούλευση με τους κοινωνικούς εταίρους και σύμφωνα με τις εθνικές πρακτικές, να προωθήσει την ευθυγράμμιση των μισθών με την παραγωγικότητα και τις μακροοικονομικές συνθήκες. Να ενισχύσει τα κίνητρα για τους ανέργους και τους οικονομικά μη ενεργούς ώστε να αποδέχονται αμειβόμενη απασχόληση. Βάσει της επανεξέτασης του 2014, να προβεί σε μεταρρύθμιση του συστήματος κοινωνικής ασφάλισης και να ενοποιήσει περαιτέρω κοινωνικές παροχές με τη βελτίωση της στόχευσης και την εξάλειψη των αλληλεπικαλύψεων.

               4.Να μειώσει τον βαθμό κατακερματισμού και αλληλεπικάλυψης μεταξύ των επιπέδων κεντρικής και τοπικής διοίκησης με την προβολή ενός νέου προτύπου για τη λειτουργική κατανομή αρμοδιοτήτων και με τον εξορθολογισμό του συστήματος των κρατικών οργανισμών. Να αυξήσει τη διαφάνεια και τη λογοδοσία στον κλάδο των επιχειρήσεων του Δημοσίου, ιδίως όσον αφορά τις απαιτήσεις στον τομέα της ικανότητας και του διορισμού διευθυντικών στελεχών. Να προχωρήσει στην εισαγωγή στο χρηματιστήριο πακέτων μειοψηφίας μετοχών των δημόσιων επιχειρήσεων και σε ιδιωτικοποιήσεις.

               5.Γεγονός λίαν σημαντικό, να μειώσει τα τέλη υπέρ τρίτων και να εξαλείψει τους υπέρμετρους φραγμούς για τους παρόχους υπηρεσιών. Να προσδιορίσει και να εφαρμόσει μέτρα για τη βελτίωση της αποτελεσματικότητας και της ποιότητας του δικαστικού συστήματος, ιδίως στα εμποροδικεία.

               6.Να ενισχύσει τα προ-πτωχευτικά πλαίσια και τα πλαίσια αφερεγγυότητας για τις επιχειρήσεις προκειμένου να διευκολυνθεί η αναδιάρθρωση του χρέους, αλλά και να θέσει σε εφαρμογή διαδικασία αφερεγγυότητας φυσικών προσώπων. Να ενισχύσει την ικανότητα του χρηματοπιστωτικού τομέα να στηρίξει την ανάκαμψη ενόψει των προκλήσεων που συνεπάγονται τα μεγάλα ποσοστά μη εξυπηρετούμενων εταιρικών δανείων και στεγαστικών δανείων σε ξένο νόμισμα, καθώς και οι πρακτικές ασθενούς διακυβέρνησης σε ορισμένους οργανισμούς.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2015) 261.

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  COM(2014) 902.

                     (6)
                  COM(2014) 904.

                     (7)
                  SWD(2015) 30 final.

                     (8)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 513 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Λετονίας για το 2017και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Λετονίας για το 2017

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη tον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών,
                  1
                και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής,
                  2

               Έχοντας υπόψη τα ψηφίσματα του Ευρωπαϊκού Κοινοβουλίου,
                  3

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την ετήσια επισκόπηση της ανάπτυξης,
                  4
                με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, η Επιτροπή, βάσει του κανονισμού (ΕΚ) αριθ. 1176/2011, εξέδωσε την Έκθεση του Μηχανισμού Επαγρύπνησης,
                  5
                στην οποία διαπίστωσε ότι η Λετονία δεν συγκαταλέγεται στα κράτη μέλη για τα οποία θα έπρεπε να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017 και εκδόθηκε από το Συμβούλιο στις 21 Μαρτίου 2017.
                  6

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Λετονία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ η οποία αντικατοπτρίζεται στις συστάσεις 1 έως 2 κατωτέρω.

               (3)Η έκθεση χώρας του 2017 για τη Λετονία
                  7
                δημοσιεύθηκε στις 22 Φεβρουαρίου 2017. Στην έκθεση αυτή αξιολογήθηκε η πρόοδος της Λετονίας όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 12 Ιουλίου 2016, η συνέχεια που δόθηκε στις συστάσεις που εγκρίθηκαν κατά τα προηγούμενα έτη και η πρόοδος της Λετονίας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020».

               (4)Στις 20 Απριλίου 2017, η Λετονία υπέβαλε το εθνικό πρόγραμμα μεταρρυθμίσεων για το 2017 και το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις έχουν ληφθεί υπόψη στα προγράμματα του κράτους μέλους για τα ευρωπαϊκά διαρθρωτικά και επενδυτικά ταμεία (ΕΔΕΤ) για την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ,
                  8
                σε περιπτώσεις όπου αυτό είναι αναγκαίο για τη στήριξη της εφαρμογής σχετικών ειδικών συστάσεων ανά χώρα, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα σχετικά προγράμματα των ταμείων ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων.
                  9

               (6)Η Λετονία υπόκειται στο προληπτικό σκέλος του Συμφώνου Σταθερότητας και Ανάπτυξης. Στο Πρόγραμμα Σταθερότητας του 2017, η κυβέρνηση αναμένει επιδείνωση του ονομαστικού ισοζυγίου από ισοσκελισμένο αποτέλεσμα το 2016 σε έλλειμμα 0,8 % του ΑΕΠ το 2017 και 1,6 % του ΑΕΠ το 2018 αντίστοιχα, ως αποτέλεσμα μιας σημαντικής φορολογικής μεταρρύθμισης, και στη συνέχεια βελτίωση σε έλλειμμα 0,5 % του ΑΕΠ το 2020. Το πρόγραμμα σταθερότητας εκτιμά ότι το διαρθρωτικό ισοζύγιο θα επιδεινωθεί, από 0,2 % του ΑΕΠ το 2016 σε -1,7 % του ΑΕΠ το 2018 και θα φθάσει στο -0,8 % του ΑΕΠ το 2020. Η πορεία αυτή συνάδει με τον μεσοπρόθεσμο στόχο για διαρθρωτικό έλλειμμα 1 % του ΑΕΠ και τις επιτρεπόμενες αποκλίσεις βάσει της μεταρρύθμισης των συντάξεων και της ρήτρας διαρθρωτικών μεταρρυθμίσεων για τον τομέα της ιατροφαρμακευτικής περίθαλψης. Το έλλειμμα στο εκ νέου υπολογισθέν
                  10
                διαρθρωτικό ισοζύγιο εκτιμάται ότι θα αυξηθεί από -1,9 % του ΑΕΠ το 2017 σε -2,3 % του ΑΕΠ το 2018, προτού μειωθεί σε -0,2 % του ΑΕΠ το 2020. Σύμφωνα με το πρόγραμμα σταθερότητας, ο δείκτης χρέους της γενικής κυβέρνησης προς το ΑΕΠ αναμένεται να παραμείνει γύρω στο 40 % του ΑΕΠ. Οι προβλέψεις του προγράμματος για την αύξηση του ΑΕΠ είναι σε γενικές γραμμές σύμφωνες με τις προβλέψεις της Επιτροπής για το 2017, αλλά εμφανίζονται ιδιαίτερα ευνοϊκές για το 2018.

               (7)Στις 12 Ιουλίου 2016, το Συμβούλιο συνέστησε στη Λετονία να διασφαλίσει ότι η απόκλιση από τον μεσοπρόθεσμο δημοσιονομικό στόχο το 2017 περιορίζεται στα περιθώρια που συνδέονται με τη συστημική μεταρρύθμιση του συστήματος συνταξιοδότησης και τη μεγάλη διαρθρωτική μεταρρύθμιση στον τομέα της ιατροφαρμακευτικής περίθαλψης. Λαμβάνοντας υπόψη τα περιθώρια αυτά, το διαρθρωτικό ισοζύγιο θα μπορεί να επιδεινωθεί το πολύ κατά 1,0 % του ΑΕΠ το 2017. Με βάση τις εαρινές προβλέψεις της Επιτροπής για το 2017, η Λετονία προβλέπεται ότι θα συμμορφωθεί με την υποχρέωση αυτή το 2017. Το 2018, η Λετονία αναμένεται ότι θα επιτύχει τον μεσοπρόθεσμο στόχο της, λαμβάνοντας υπόψη τα περιθώρια που συνδέονται με την εφαρμογή της μεταρρύθμισης του συνταξιοδοτικού συστήματος που χορηγήθηκαν για το 2016 και αυτά που συνδέονται με τις διαρθρωτικές μεταρρυθμίσεις που χορηγήθηκαν για το 2017, δεδομένου ότι οι προσωρινές αποκλίσεις μεταφέρονται για περίοδο τριών ετών. Με βάση τις εαρινές προβλέψεις της Επιτροπής για το 2017, αυτό συνάδει με μέγιστο ονομαστικό ρυθμό αύξησης των καθαρών πρωτογενών κρατικών δαπανών
                  11
                ύψους 6,0 % το 2018, που αντιστοιχεί σε επιδείνωση του διαρθρωτικού ισοζυγίου κατά 0,3 % του ΑΕΠ. Με αμετάβλητες πολιτικές, η Λετονία θα ενείχε τον κίνδυνο σημαντικής απόκλισης από την υποχρέωση αυτή. Γενικά, το Συμβούλιο έχει την άποψη ότι θα χρειαστούν περαιτέρω μέτρα το 2018 προκειμένου να συμμορφωθεί με τις διατάξεις του Συμφώνου Σταθερότητας και Ανάπτυξης.

               (8)Η εισοδηματική ανισότητα στη Λετονία είναι υψηλή. Ο λόγος των εισοδημάτων των πλουσιότερων 20 % εκ των νοικοκυριών προς εκείνα των φτωχότερων 20 % ανερχόταν σε 6,5 το 2015, μεταξύ των υψηλότερων στην ΕΕ, αν και το μέγεθος μειώθηκε ελαφρά το 2016. Η διαφορά μεταξύ της εισοδηματικής ανισότητας πριν και μετά τους φόρους και τις κοινωνικές μεταβιβάσεις είναι από τις μικρότερες στην ΕΕ. Το φορολογικό σύστημα της Λετονίας είναι λιγότερο προοδευτικό απ’ ό, τι σε άλλα κράτη μέλη της ΕΕ, συμβάλλοντας στην υψηλή ανισότητα και την φτώχεια των εργαζομένων. Η φορολογική επιβάρυνση για τους χαμηλόμισθους εξακολουθεί να είναι μεταξύ των υψηλότερων στην ΕΕ, ενώ δεν αξιοποιούνται επαρκώς οι δυνατότητες εσόδων από φόρους που είναι λιγότερο επιζήμιοι για την ανάπτυξη. Το χαμηλό μερίδιο των φορολογικών εσόδων στο ΑΕΠ περιορίζει τους πόρους για βιώσιμη παροχή δημόσιων υπηρεσιών. Παρά την κάποια πρόοδο που έχει επιτευχθεί στην καταπολέμηση της φοροδιαφυγής, η φορολογική συμμόρφωση εξακολουθεί να αποτελεί σοβαρή πρόκληση. Στο πρόγραμμα σταθερότητας ανακοινώθηκε η καθιέρωση μιας φορολογικής μεταρρύθμισης. Τα βασικά μέτρα περιλαμβάνουν μείωση του κανονικού συντελεστή φόρου εισοδήματος φυσικών προσώπων από 23 % σε 20 %, αύξηση του διαφοροποιημένου βάσει του εισοδήματος βασικού αφορολόγητου ορίου, εισαγωγή συντελεστή 0 % για τον εταιρικό φόρο εισοδήματος για τα κέρδη που επανεπενδύονται και ευθυγράμμιση των συντελεστών της φορολογίας κεφαλαίου στο 20 %. Η μεταρρύθμιση υλοποιεί την ειδική ανά χώρα σύσταση στον βαθμό που μειώνεται η φορολογική επιβάρυνση για τα άτομα με χαμηλά εισοδήματα. Ωστόσο, η φορολογική μεταρρύθμιση είναι περιορισμένη όσον αφορά τη μετατόπιση της φορολογίας προς πηγές λιγότερο επιζήμιες για την ανάπτυξη και την επίτευξη του δεδηλωμένου στόχου πολιτικής να αυξηθεί το ποσοστό των φορολογικών εσόδων στο ΑΕΠ.

               (9)Οι αδυναμίες των βασικών δικτύων κοινωνικής ασφάλειας συμβάλλει στην υψηλή φτώχεια και τις ανισότητες, μεταξύ άλλων και για τα άτομα με αναπηρίες και τους ηλικιωμένους. Τα ποσοστά της φτώχειας για τα άτομα με αναπηρία είναι μεταξύ των υψηλότερων στην Ευρώπη. Η χαμηλή επάρκεια των παροχών κοινωνικής πρόνοιας δεν έχει βελτιωθεί από το 2009, και οι συντάξεις δεν παρέχουν αποτελεσματική προστασία κατά της φτώχειας και του κοινωνικού αποκλεισμού. Η απουσία της μεταρρύθμισης του επιπέδου του ελάχιστου εισοδήματος, που ανακοινώθηκε το 2014, αλλά δεν εφαρμόστηκε ποτέ, επηρεάζει αρνητικά τα φτωχότερα νοικοκυριά, αν και βρίσκονται στο στάδιο της προετοιμασίας μεσοπρόθεσμα σχέδια για τη στήριξη του ελάχιστου εισοδήματος.

               (10)Δεδομένης της μείωσης του εργατικού δυναμικού, η αύξηση της απασχόλησης ήταν ανεπαρκής, ενώ η ανεργία μειώνεται με αργούς ρυθμούς. Οι προοπτικές απασχόλησης είναι καλύτερες στα κέντρα οικονομικής δραστηριότητας και για τους εργαζόμενους υψηλών προσόντων, ενώ η ανεργία είναι περισσότερο διαδεδομένη μεταξύ των ατόμων με χαμηλά προσόντα και των ατόμων που ζουν σε αγροτικές περιοχές. Στο πλαίσιο αυτό, η αναβάθμιση των δεξιοτήτων του εργατικού δυναμικού θα συμβάλει στην αντιμετώπιση των εν λόγω ζητημάτων. Ωστόσο, μολονότι η ελκυστικότητα της επαγγελματικής εκπαίδευσης έχει βελτιωθεί, η μεταρρύθμιση των προγραμμάτων σπουδών με σκοπό την ευθυγράμμιση της εκπαίδευσης με τις σύγχρονες απαιτήσεις δεξιοτήτων έχει σημειώσει περιορισμένη πρόοδο. Έχει θεσπιστεί το ρυθμιστικό πλαίσιο για τη μάθηση στον χώρο εργασίας και η ενεργός συμμετοχή των κοινωνικών εταίρων και των επιχειρήσεων κατά την εφαρμογή του είναι αναγκαία. Επιπλέον, η συμμετοχή των ανέργων σε ενεργά μέτρα για την αγορά εργασίας είναι χαμηλότερη απ’ ό, τι στα περισσότερα άλλα κράτη μέλη της ΕΕ, αλλά έχουν ληφθεί μέτρα για τη βελτίωση αυτής της κατάστασης και είναι σκόπιμο να συνεχιστούν. Η συμμετοχή στη διά βίου μάθηση παραμένει χαμηλή.

               (11)Μολονότι οι λετονικές αρχές έχουν ξεκινήσει με επιτυχία σημαντικές μεταρρυθμίσεις του συστήματος ιατροφαρμακευτικής περίθαλψης, οι μεγάλες απευθείας πληρωμές από τους ασθενείς, οι μεγάλες αναμονές, το χαμηλό επίπεδο δημόσιων δαπανών και η αναποτελεσματική κατανομή των υπηρεσιών περιορίζουν την πρόσβαση στην ιατροφαρμακευτική περίθαλψη. Ο έλεγχος των δημόσιων δαπανών βάσει ποσοστώσεων οδηγεί σε καθυστερημένη θεραπεία και οι ασθενείς πρέπει είτε να περιμένουν για μεγάλο χρονικό διάστημα είτε να πληρώνουν την υπηρεσία από την τσέπη τους, πράγμα το οποίο αφήνει ένα μέρος του πληθυσμού με ακάλυπτες ανάγκες ιατροφαρμακευτικής περίθαλψης. Έχουν ληφθεί τα πρώτα μέτρα για τη μεταρρύθμιση του συστήματος διασφάλισης της ποιότητας και θα πρέπει να συνεχιστεί η πρόοδος όσον αφορά τη βελτίωση των αποτελεσμάτων για τους ασθενείς και τον πληθυσμό. Έχει σημειωθεί κάποια πρόοδος στην αύξηση της αποτελεσματικότητας του συστήματος ιατροφαρμακευτικής περίθαλψης, αλλά χρειάζονται περαιτέρω εξορθολογισμός του νοσοκομειακού τομέα, βελτίωση της πρόσβασης στην εξωνοσοκομειακή και την πρωτοβάθμια περίθαλψη και αποτελεσματικότερη σύνδεση μεταξύ της κατανομής κονδυλίων του προϋπολογισμού και της ποιότητας και του κόστους των υπηρεσιών.

               (12)Οι λετονικές αρχές έχουν την τάση να προσφεύγουν συχνά σε διαδικασίες δημοσίων συμβάσεων για τις προμήθειες που πραγματοποιούνται στον τομέα της ιατροφαρμακευτικής περίθαλψης, αλλά θα μπορούσε να επιτευχθεί περαιτέρω αύξηση της αποδοτικότητας με την τακτική χρήση των ηλεκτρονικών δημόσιων συμβάσεων και τις κεντρικές προμήθειες, καθιστώντας πιο διαφανείς και αποδοτικές τις δημόσιες δαπάνες.

               (13)Οι αδυναμίες στην ποιότητα των κανονιστικών ρυθμίσεων και η χαμηλή αποδοτικότητα και αποτελεσματικότητα της δημόσιας διοίκησης έχουν αρνητικό αντίκτυπο στο επιχειρηματικό περιβάλλον. Το 2016, η κυβέρνηση παρουσίασε ένα φιλόδοξο πρόγραμμα μεταρρυθμίσεων για μεγαλύτερη ευελιξία και περισσότερο επαγγελματισμό στον δημόσιο τομέα, με στόχο τη βελτίωση της αποδοτικότητας μέσω μειώσεων προσωπικού και κεντρικής διαχείρισης των λειτουργιών υποστήριξης, ενισχύοντας τις πληρωμές βάσει επιδόσεων και αυξάνοντας τη διαφάνεια. Το σχέδιο αυτό περιορίζεται στην κεντρική διοίκηση, ενώ σημαντική βελτίωση της αποδοτικότητας μπορεί επίσης να επιτευχθεί στο επίπεδο της τοπικής αυτοδιοίκησης.

               (14)Η διαφθορά εξακολουθεί να αποτελεί εμπόδιο για το επιχειρηματικό περιβάλλον της Λετονίας, και το σύστημα για την πρόληψη των συγκρούσεων συμφερόντων εξακολουθεί να είναι δύσκαμπτο και τυπολατρικό, με ανεπαρκή επαλήθευση. Μολονότι η μεταρρύθμιση του συστήματος αφερεγγυότητας έχει σε μεγάλο βαθμό ολοκληρωθεί, η ουσιαστική εφαρμογή του πρέπει να παρακολουθείται προσεκτικά για την αντιμετώπιση του περιορισμένου αριθμού των υποθέσεων αναδιάρθρωσης και του χαμηλού ποσοστού ανάκτησης των περιουσιακών στοιχείων.

               (15)Μεγάλης κλίμακας μεταρρυθμίσεις της τριτοβάθμιας εκπαίδευσης και της δημόσιας έρευνας εισήχθησαν κατά τη διάρκεια των τριών τελευταίων ετών με σκοπό την ενοποίηση των ερευνητικών ιδρυμάτων και την αύξηση της ποιότητας και της καταλληλότητας της παραγωγής τους. Ωστόσο, η διακυβέρνηση και η οργανωτική δομή της λετονικής χρηματοδότησης της δημόσιας έρευνας παραμένει ανεπαρκής, με τις λειτουργίες χρηματοδότησης διάσπαρτες μεταξύ πολλών θεσμικών οργάνων. Η ανεπαρκής χρηματοδότηση για τη δημόσια έρευνα συμβάλλει στο πολύ χαμηλό επίπεδο των επιστημονικών επιδόσεων, την έλλειψη ειδικευμένων ανθρώπινων πόρων, τόσο στον δημόσιο όσο και στον ιδιωτικό τομέα και τα χαμηλά επίπεδα συνεργασίας δημόσιου-ιδιωτικού τομέα. Η ένταση επιχειρηματικής Ε&Α της Λετονίας εξακολουθεί να είναι μια από τις χαμηλότερες στην ΕΕ.

               (16)Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Λετονίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τη Λετονία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Λετονία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (17)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του
                  12
                αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ στη Λετονία να λάβει μέτρα το 2017 και το 2018 προκειμένου,

               1.Να ασκήσει τη δημοσιονομική πολιτική της σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, πράγμα που συνεπάγεται ότι πρέπει να επιτύχει τον μεσοπρόθεσμο δημοσιονομικό στόχο της το 2018, λαμβάνοντας υπόψη τα περιθώρια που συνδέονται με την εφαρμογή της μεταρρύθμισης του συνταξιοδοτικού συστήματος και των διαρθρωτικών μεταρρυθμίσεων για τις οποίες έχει χορηγηθεί προσωρινή απόκλιση. Να μειωθεί η φορολόγηση των χαμηλών εισοδημάτων με μετατόπισή της προς άλλες πηγές που είναι λιγότερο επιζήμιες για την ανάπτυξη και με τη βελτίωση της φορολογικής συμμόρφωσης.

               2.Να βελτιωθεί η επάρκεια του δικτύου κοινωνικής ασφάλειας και να αναβαθμιστούν οι δεξιότητες του εργατικού δυναμικού με την επιτάχυνση της μεταρρύθμισης των προγραμμάτων σπουδών στον τομέα της επαγγελματικής εκπαίδευσης. Να βελτιωθεί η σχέση κόστους-αποτελεσματικότητας και να αυξηθεί η πρόσβαση στην ιατροφαρμακευτική περίθαλψη, μεταξύ άλλων μειώνοντας τις απευθείας πληρωμές και τους μεγάλους χρόνους αναμονής.

               3.Να αυξηθεί η αποδοτικότητα και η λογοδοσία στον δημόσιο τομέα, ιδίως με την απλούστευση των διοικητικών διαδικασιών και την ενίσχυση του καθεστώτος πρόληψης της σύγκρουσης συμφερόντων, συμπεριλαμβανομένων των διαχειριστών αφερεγγυότητας.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2017) 513 final.

                     (3)
                  P8_ TA(2017)0038, P8_ TA(2017)0039, και P8_ TA(2017)0040.

                     (4)
                  COM(2016) 725 final.

                     (5)
                  COM(2016) 728 final.

                     (6)
                  ΕΕ C92/01 της 24.3.2017, σ. 1.

                     (7)
                  SWD(2017) 79 final.

                     (8)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (9)
                  COM(2014) 494 final.

                     (10)
                  Κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από την Επιτροπή με τη χρησιμοποίηση της από κοινού συμφωνηθείσας μεθοδολογίας.

                     (11)
                  Οι καθαρές κρατικές δαπάνες αποτελούνται από τις συνολικές δημόσιες δαπάνες απ’ όπου εξαιρούνται οι δαπάνες τόκων, οι δαπάνες για προγράμματα της Ένωσης που αντισταθμίζονται πλήρως από έσοδα που προέρχονται από ταμεία της ΕΕ και οι εκτός διακριτικής ευχέρειας μεταβολές στις δαπάνες για επιδόματα ανεργίας. Για τις χρηματοδοτούμενες σε εθνικό επίπεδο ακαθάριστες επενδύσεις παγίου κεφαλαίου γίνεται εξομάλυνση σε επίπεδο τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στο σκέλος των εσόδων όσο και στο σκέλος των δαπανών, συμψηφίζονται.

                     (12)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 527 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2017και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2017

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2017

                  και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2017

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 16 Νοεμβρίου 2016, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2017 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  5
               , στην οποία το Ηνωμένο Βασίλειο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2017 για το Ηνωμένο Βασίλειο
                  6
                δημοσιεύθηκε στις 22 Φεβρουαρίου 2017. Στην έκθεση αξιολογήθηκε η πρόοδος του Ηνωμένου Βασιλείου όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος του Ηνωμένου Βασιλείου ως προς την επίτευξη των εθνικών στόχων της στρατηγικής «Ευρώπη 2020».

               (3)Στις 21 Απριλίου 2017, το Ηνωμένο Βασίλειο υπέβαλε το εθνικό πρόγραμμα μεταρρυθμίσεων για το 2017 και στις 27 Απριλίου 2017 υπέβαλε το πρόγραμμα σύγκλισης για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη στα προγράμματα των κρατών μελών για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) που καλύπτουν την περίοδο 2014-2020. Όπως προβλέπεται στη νομοθεσία που διέπει τα ΕΔΕΤ
                  7
               , όπου είναι αναγκαίο για τη στήριξη της εφαρμογής σχετικών ειδικών ανά χώρα συστάσεων, η Επιτροπή μπορεί να ζητήσει από ένα κράτος μέλος να επανεξετάσει και να τροποποιήσει τα οικεία προγράμματα ΕΔΕΤ. Η Επιτροπή έχει παράσχει περαιτέρω κατευθυντήριες γραμμές σχετικά με την εφαρμογή των εν λόγω κανόνων
                  8
               .

               (5)Επί του παρόντος το Ηνωμένο Βασίλειο υπάγεται στο διορθωτικό σκέλος του Συμφώνου Σταθερότητας και Ανάπτυξης. Εάν έχει επιτευχθεί έγκαιρη και σταθερή διόρθωση κατά την περίοδο 2016-2017, το Ηνωμένο Βασίλειο θα υπαχθεί στο προληπτικό σκέλος του Συμφώνου Σταθερότητας και Ανάπτυξης και στον μεταβατικό κανόνα για το χρέος το διάστημα 2017-2018. Σύμφωνα με το πρόγραμμα σύγκλισης του 2017, η κυβέρνηση αναμένει να έχει διορθώσει το υπερβολικό έλλειμμα μέχρι το οικονομικό έτος 2016-2017, σύμφωνα με τη σύσταση του Συμβουλίου της 19ης Ιουνίου 2015, με ονομαστικό έλλειμμα 2,7 % του ΑΕΠ. Το ονομαστικό έλλειμμα αναμένεται στη συνέχεια να αυξηθεί ελαφρά στο 2,8 % του ΑΕΠ κατά το διάστημα 2017-2018 προτού μειωθεί στο 1,9 % του ΑΕΠ το διάστημα 2018-2019. Το πρόγραμμα σύγκλισης δεν περιλαμβάνει μεσοπρόθεσμο δημοσιονομικό στόχο. Σύμφωνα με το πρόγραμμα σύγκλισης, ο δείκτης του χρέους της γενικής κυβέρνησης προς το ΑΕΠ αναμένεται γενικά να σταθεροποιηθεί στο 87,5 % περίπου από το 2016-2017 έως το 2018-2019 και εν συνεχεία να μειωθεί στο 84,8 % του ΑΕΠ το 2020-2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Αν και τα μέτρα που χρειάζονται για τη στήριξη των προβλεπόμενων στόχων για το έλλειμμα γενικά περιγράφονται επαρκώς, οι κίνδυνοι δυσμενούς εξέλιξης των μακροοικονομικών προοπτικών υπονομεύουν τη σχεδιαζόμενη μείωση του ελλείμματος.

               (6)Στις 12 Ιουλίου 2016 το Συμβούλιο συνέστησε στο Ηνωμένο Βασίλειο να θέσει τέλος στην κατάσταση υπερβολικού ελλείμματος έως το 2016-2017 και, μετά τη διόρθωση του υπερβολικού ελλείμματος, να επιτύχει δημοσιονομική προσαρμογή ύψους 0,6 % του ΑΕΠ το 2017-2018 προς την κατεύθυνση του ελάχιστου μεσοπρόθεσμου δημοσιονομικού στόχου. Με βάση τις εαρινές προβλέψεις της Επιτροπής του 2017, το ονομαστικό έλλειμμα αναμένεται να ανέλθει στο 2,7 % του ΑΕΠ το διάστημα 2016-2017, σύμφωνα με τον στόχο που συνέστησε το Συμβούλιο. Το διάστημα 2017-2018, υπάρχει κίνδυνος κάποιας απόκλισης από τις απαιτήσεις του προληπτικού σκέλους.

               (7)Με βάση τη δημοσιονομική κατάσταση, και ιδίως τα επίπεδα χρέους της χώρας, αναμένεται περαιτέρω προσαρμογή του Ηνωμένου Βασιλείου προς ένα ενδεδειγμένο μεσοπρόθεσμο δημοσιονομικό στόχο. Σύμφωνα με τον από κοινού συμφωνηθέντα πίνακα προσαρμογής στο πλαίσιο του Συμφώνου Σταθερότητας και Ανάπτυξης, η εν λόγω προσαρμογή μεταφράζεται σε απαίτηση για ονομαστικό ρυθμό αύξησης των καθαρών πρωτογενών δημόσιων δαπανών
                  9
                που δεν υπερβαίνει το 1,8 %. Θα αντιστοιχεί σε ετήσια διαρθρωτική προσαρμογή της τάξης του 0,6 % του ΑΕΠ. Σε περίπτωση μη αλλαγής των πολιτικών, υπάρχει κίνδυνος κάποιας απόκλισης από την απαίτηση αυτή για αμφότερες τις περιόδους 2017-2018 και 2018-2019. Συγχρόνως, το Ηνωμένο Βασίλειο δεν προβλέπεται εκ πρώτης όψεως να συμμορφωθεί με τον μεταβατικό κανόνα για το χρέος κατά την περίοδο 2017-2018 αλλά προβλέπεται να συμμορφωθεί κατά την περίοδο 2018-2019. Γενικά, το Συμβούλιο είναι της γνώμης ότι το Ηνωμένο Βασίλειο πρέπει να είναι έτοιμο να λάβει περαιτέρω μέτρα από το διάστημα 2017-2018 για να συμμορφωθεί με τις διατάξεις του Συμφώνου Σταθερότητας και Ανάπτυξης. Ωστόσο, όπως προβλέπεται στον κανονισμό (ΕΚ) αριθ. 1466/97, η αξιολόγηση των δημοσιονομικών προγραμμάτων και των αποτελεσμάτων θα πρέπει να λαμβάνει υπόψη το δημοσιονομικό ισοζύγιο του κράτους μέλους υπό το πρίσμα των κυκλικών συνθηκών. Όπως υπενθυμίζεται στην ανακοίνωση της Επιτροπής που συνοδεύει τις εν λόγω συστάσεις ανά χώρα, η μελλοντική αξιολόγηση θα πρέπει να λάβει δεόντως υπόψη τον στόχο επίτευξης δημοσιονομικού προσανατολισμού που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών του Ηνωμένου Βασιλείου. Στο πλαίσιο αυτό, η Επιτροπή προτίθεται να κάνει χρήση του εφαρμοστέου περιθωρίου εκτίμησης με βάση την οικονομική συγκυρία στο Ηνωμένο Βασίλειο.

               (8)Οι ιδιωτικές επενδύσεις είναι σταθερά πολύ κάτω από τον μέσο όρο της ΕΕ και οι δημόσιες επενδύσεις οριακά κάτω του μέσου όρου. Η παραγωγικότητα είναι πολύ πιο κάτω από τον μέσο όρο της Ομάδας G7 και παραμένει στάσιμη από το 2008. Η κυβέρνηση δίδει μεγάλη πολιτική έμφαση στην αύξηση των επενδύσεων για την τόνωση της παραγωγικότητας. Βασική πρόκληση αποτελεί η αντιμετώπιση σημαντικών ελλείψεων όσον αφορά την δυναμικότητα και την ποιότητα των δικτύων υποδομών του Ηνωμένου Βασιλείου. Η κυκλοφοριακή συμφόρηση είναι μεγάλη και η μεταφορική ικανότητα των σιδηροδρόμων είναι ολοένα και πιο ανεπαρκής κατά τόπους σε σχέση με την ταχέως αυξανόμενη ζήτηση. Υπάρχει επίσης ολοένα και πιο επείγουσα ανάγκη για υψηλότερες επενδύσεις σε νέα δυναμικότητα παραγωγής ενέργειας και εφοδιασμού. Το εθνικό σχέδιο υλοποίησης των υποδομών καθορίζει φιλόδοξα σχέδια προκειμένου να βελτιωθεί η οικονομική υποδομή του Ηνωμένου Βασιλείου και το 2016 ελήφθησαν ορισμένες επενδυτικές αποφάσεις σχετικά με σημαντικά έργα στους τομείς των μεταφορών και της ενέργειας. Ωστόσο, εξακολουθούν να υπάρχουν ανησυχίες κατά πόσον μπορούν να εξασφαλιστούν επαρκείς δημόσιες και ιδιωτικές επενδύσεις για να αντιμετωπιστούν εγκαίρως οι υστερήσεις στις υποδομές με οικονομικά αποδοτικό τρόπο. Το Ηνωμένο Βασίλειο αντιμετωπίζει μια σημαντική πρόκληση που συνίσταται στην αύξηση της προσφοράς κατοικιών. Η χρόνια έλλειψη στέγης συμβάλλει στις υψηλές και αυξανόμενες τιμές των κατοικιών και συνεπάγεται σημαντικές οικονομικές και κοινωνικές δαπάνες, ιδίως γύρω από πόλους οικονομικής ανάπτυξης. Το μεταρρυθμισμένο πολεοδομικό σύστημα, καθώς και μια σειρά από συμπληρωματικές στεγαστικές πολιτικές, ευνοούν κάπως περισσότερο την αύξηση της κατασκευής κατοικιών. Ωστόσο, εξακολουθούν να υπάρχουν ορισμένοι περιορισμοί στην προσφορά κατοικιών, μεταξύ άλλων η πολύ αυστηρή και περίπλοκη νομοθετική ρύθμιση της αγοράς γης και της κατασκευής κατοικιών, ενώ η προσφορά νέας στέγης δεν συμβαδίζει ακόμη με την αύξηση της ζήτησης.

               (9)Τα επίσημα στοιχεία για την αγορά εργασίας εξακολουθούν να είναι θετικά, με χαμηλό ποσοστό μακροχρόνιας ανεργίας και ανεργίας των νέων συνολικά. Ωστόσο, τα επίπεδα αεργίας, μερικής απασχόλησης και χαμηλόμισθης απασχόλησης έχουν περιθώρια βελτίωσης. Η αύξηση των εισοδημάτων παραμένει σε μέτρια επίπεδα, συνδεόμενη με την ασθενή αύξηση της παραγωγικότητας. Εξακολουθούν να υφίστανται ανησυχίες σχετικά με την προσφορά, την αξιοποίηση και την εξέλιξη των δεξιοτήτων. Έχουν σημειωθεί σημαντικές εξελίξεις πολιτικής που επικεντρώνονται στις δεξιότητες και στην εξέλιξη μέσω των μεταρρυθμίσεων της τεχνικής εκπαίδευσης και της μαθητείας. Για την ποιότητα της μαθητείας, οι προσπάθειες θα πρέπει να εστιαστούν τόσο στο επίπεδο των προσόντων που επιδιώκεται όσο και στον σκοπούμενο τομέα. Άλλες, στρατηγικής σημασίας, χρηματοδοτούμενες οδοί για την ενίσχυση των δεξιοτήτων, ιδίως για άτομα άνω των 25 ετών, αναμένεται να διευρύνουν την προσφορά διαθέσιμων δεξιοτήτων για το κράτος, τις επιχειρήσεις και τα άτομα που επιδιώκουν επαγγελματική εξέλιξη. Υπάρχουν επίσης προκλήσεις που αφορούν την προσφορά υπηρεσιών παιδικής μέριμνας και κοινωνικής μέριμνας, οι οποίες συμβάλλουν στο υψηλό ποσοστό μερικής απασχόλησης των γυναικών. Μέχρι σήμερα, οι μεταρρυθμίσεις του τομέα παιδικής μέριμνας έχουν σταθερή αλλά σταδιακή πορεία. Κατά τα επόμενα δύο έτη, είναι πιθανόν να υπάρξει σημαντική αλλαγή με την πλήρη ανάπτυξη ορισμένων πρωτοβουλιών. Η συμμετοχή παιδιών ηλικίας κάτω των τριών ετών σε επίσημες υπηρεσίες παιδικής μέριμνας είναι σχετικά χαμηλή. Αν και τα πρόσφατα μέτρα βελτιώνουν, σε κάποιο βαθμό, τη διαθεσιμότητα και την οικονομική προσιτότητα των υπηρεσιών παιδικής μέριμνας για παιδιά ηλικίας 3 και 4 ετών, δεν αντιμετωπίζουν το ζήτημα της παροχής υπηρεσιών παιδικής μέριμνας για παιδιά κάτω των 3 ετών. Ως αποτέλεσμα των προαναγγελθεισών μεταρρυθμίσεων και των περικοπών, ιδίως όσον αφορά την παροχή υποστήριξης στους εργαζομένους μέσα στο χώρο εργασίας, τα αποτελέσματα των κοινωνικών πολιτικών, μεταξύ άλλων όσον αφορά την παιδική φτώχεια, μπορεί να δεχθούν πιέσεις βραχυμεσοπρόθεσμα, ιδίως σε πλαίσιο αύξησης του πληθωρισμού. Ο αριθμός των παιδιών που ζουν σε συνθήκες φτώχειας σε εργαζόμενα νοικοκυριά αποτελεί ιδιαίτερο λόγο ανησυχίας.

               (10)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής του Ηνωμένου Βασιλείου και τη δημοσίευσε στην έκθεση του 2017 για τη χώρα. Αξιολόγησε επίσης το πρόγραμμα σύγκλισης και το εθνικό πρόγραμμα μεταρρυθμίσεων και τη συνέχεια που δόθηκε στις συστάσεις που είχαν απευθυνθεί στο Ηνωμένο Βασίλειο κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Ηνωμένο Βασίλειο αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων.

               (11)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του
                  10
                αποτυπώνεται ιδίως στη σύσταση 1 κατωτέρω,

               ΣΥΝΙΣΤΑ στο Ηνωμένο Βασίλειο να λάβει μέτρα το 2017 και το 2018 προκειμένου:

               1.Να ακολουθήσει τη δημοσιονομική πολιτική του σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, γεγονός το οποίο μεταφράζεται σε σημαντική δημοσιονομική προσπάθεια για το 2018. Κατά τη λήψη μέτρων πολιτικής, θα πρέπει να λαμβάνεται υπόψη η επίτευξη δημοσιονομικού προσανατολισμού που να συμβάλλει στην ενίσχυση της εν εξελίξει ανάκαμψης και τη διασφάλιση της βιωσιμότητας των δημόσιων οικονομικών του Ηνωμένου Βασιλείου.

               2.Να λάβει περαιτέρω μέτρα για την τόνωση της προσφοράς στέγης, μεταξύ άλλων μέσω της μεταρρύθμισης των πολεοδομικών κανόνων και της εφαρμογής τους.

               3.Να αντιμετωπίσει τις αναντιστοιχίες δεξιοτήτων και να μεριμνήσει για την εξέλιξη των δεξιοτήτων, μεταξύ άλλων και με την περαιτέρω ενίσχυση της ποιότητας των θέσεων μαθητείας και με την παροχή άλλων χρηματοδοτούμενων οδών προόδου προς περαιτέρω εκπαίδευση.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2017) xxx.

                     (3)
                  P8_ TA(2017)0038, P8_ TA(2017)0039 και P8_ TA(2017)0040.

                     (4)
                  COM(2016) 725 final.

                     (5)
                  COM(2016) 728 final.

                     (6)
                  SWD(2017) 93 final.

                     (7)
                  Άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου, ΕΕ L 347 της 20.12.2013, σ. 320.

                     (8)

                        COM(2014) 494 final.

                     (9)
                  Οι καθαρές κρατικές δαπάνες αποτελούνται από τις συνολικές κρατικές δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε επίπεδο τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

                     (10)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.